लिभरपुल छनोटको दाबेदार
योर्गन क्लोप ५ वर्षअघि लिभरपुल आएयता म्यानचेस्टर युनाइटेडमाथि ओल्ड ट्राफोर्डमा लिग खेलमा जित हात पार्न सकेका थिएनन् । बिहीबार राति युनाइटेडलाई ४–२ ले पराजित गरेपछि क्लोपको लिभरपुलले इंग्लिस प्रिमियर लिगको शीर्ष चारमा रहँदै अर्को सिजनको युरोपेली च्याम्पियन्स लिगमा छनोट हुने सम्भावना बलियो बनाएको छ ।
म्यानचेस्टर — योर्गन क्लोप ५ वर्षअघि लिभरपुल आएयता म्यानचेस्टर युनाइटेडमाथि ओल्ड ट्राफोर्डमा लिग खेलमा जित हात पार्न सकेका थिएनन् । बिहीबार राति युनाइटेडलाई ४–२ ले पराजित गरेपछि क्लोपको लिभरपुलले इंग्लिस प्रिमियर लिगको शीर्ष चारमा रहँदै अर्को सिजनको युरोपेली च्याम्पियन्स लिगमा छनोट हुने सम्भावना बलियो बनाएको छ ।ब्रुनो फर्नान्डेजको गोलमा युनाइटेडले १० औं मिनेटमा अग्रता लिएको थियो । उनको प्रहार लिभरपुलका रक्षक नथान फिलिप्सले क्लियर गर्दा डिफ्लेक्टेड भएर गोल भएको थियो । उनै फिलिप्सको क्रसमा डिएगो जोटाले ब्याकहिलमा गोल गर्दै लिभरपुललाई ३४ औं मिनेटमा बराबरीमा ल्याए । इन्ज्युरी टाइमको तेस्रो मिनेटमा ट्रेन्ट एलेक्जान्डर आर्नोल्डको क्रसमा रोबर्टो फिर्मिनोको हेड गोलमा लिभरपुलले मध्यान्तरसम्म अग्रता लिएको हो ।मध्यान्तरपछिको दोस्रो मिनेटमै फिर्मिनोले लिभरपुलको अग्रता दोब्बर बनाए । मार्कुस रासफोर्डको गोलमा युनाइटेडले ६८ औं मिनेटमा खेलमा फर्किने प्रयास गरेको थियो । तर ९० औं मिनेटमा काउन्टर एट्याकमा मोहम्मद सलाहले गोल गरी लिभरपुलको जित निश्चित गरे । घाइते नियमित कप्तान ह्यारी मगायरबिना खेलेको युनाइटेड मंगलबारमात्र लेस्टर सिटीसँग पराजित भएको थियो । म्यानचेस्टर सिटीले प्रिमियर लिग जितिसकेको छ भने युनाइटेडको दोस्रो स्थान निश्चित जस्तै देखिन्छ ।तर च्याम्पियन्स लिगका बाँकी दुई स्थानका लागि चर्को प्रतिस्पर्धा छ । लेस्टर ६६ र चेल्सी ६४ अंकसहित क्रमशः तेस्रो र चौथो स्थानमा छन् । एक खेल कम खेलेको लिभरपुल ६० अंकसहित पाँचौं स्थानमा छ । शनिबार एफए कप फाइनल खेल्नेक्रममा रहेका लेस्टर र चेल्सी नै एक आपसमा प्रिमियर लिगमा मे १८ मा स्टामफोर्ड ब्रिजमा खेल्दैछन् । यस्तो अवस्थामा लिभरपुलले बाँकी रहेको तीन खेल जितेमा लेस्टर र चेल्सीमध्ये एकलाई उछिन्ने छ ।लेस्टरले अन्तिम खेल टोटेनहम तथा चेल्सीले एस्टन भिल्लासँग खेल्नेछ । लिभरपुलले अन्तिम तीन खेल रेलिगेसनमा परिसकेको वेस्ट ब्रोमसहित बर्नली र क्रिस्टल प्यालेससँग खेल्नेछ । गणितीय हिसाबमा वेस्ट ह्याम, टोटेनहम र एभरटनको पनि च्याम्पियन्स लिगमा छनोट हुने सम्भावना कायमै छ । बिहीबारै भएको खेलमा भिल्लासँग गोलरहित बराबरीमा रोकिएपछि एभरटनलाई गम्भीर धक्का लागेको थियो । लिभरपुलले युनाइटेडलाई २०१४ यता पहिलो पटक प्रिमियर लिगमा ओल्ड ट्राफोर्डमा पराजित गरेको हो । यस सिजनको प्रिमियर लिगको सर्वाधिक गोलकर्तामा टोटेनहमका ह्यारी केनसँगै २१ गोल गरेका सलाहले युनाइटेडमा गएर लिभरपुलबाट पहिलो पटक गोल गरेका छन् । रियलको चुनौती कायमै म्याड्रिड – रियल म्याड्रिडले बिहीबार ग्रेनाडामाथि ४–१ को जित हात पार्दै स्पेनिस लिगमा शीर्षस्थानको एट्लेटिको म्याड्रिडविरुद्ध दबाब कायमै राखेको छ । दुई खेल खेल्न बाँकीको अवस्थामा एट्लेटिकोको ८० र साबिक विजेता रियलको ७८ अंक छ । बार्सिलोना ७६ अंकसाथ तेस्रो र सेभिया ७४ अंकसहित चौथो स्थानमा छन् ।लुका मोड्रिच र मिगुइल गुटिरेजको गोलमा रियलले मध्यान्तरसम्म दुई गोलको अग्रता लिएको थियो । गुटिरेजको रियलबाट ला लिगामा यो पहिलो खेल थियो । भेट्रान जोर्गे मोलिनाको गोलमा ७१ औं मिनेटमा ग्रेनाडाको आशा बढेको थियो । तर ७५ औं मिनेटमा अल्भारो ओड्रिजोला र करिम बेन्जेमाले ७६ औं मिनेटमा गोल गर्दै रियलको जित सुनिश्चित गरे ।